Id-Direttiva tal-Kummissjoni 94/68/KE
tas-16 ta’ Diċembru 1994
li tadatta għall-progress tekniku d-Direttiva tal-Kunsill 78/318/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu mas-sistemi tal-wajper u tal-washer tal-windscreen ta’ vetturi bil-mutur
Il-Kummissjoni tal-Komunitajiet Ewropej,
Wara li kkunsidrat it-Trattat li jistabbilixxi il-Kommunità Ewropea,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [1], kif l-aħħar emendata bid-Direttiva tal-Kummissjoni 93/81/KEE [2], u partikolarment l-Artikolu 13(2) tagħha,
Wara li kkunsidrat id-Direttiva tal-Kunsill 78/318/KEE tal-21 ta’ Diċembru 1977 dwar l-approssimazzjoni tal-liġijiet ta’ l-Istati Membri li għandhom x’jaqsmu mas-sistemi tal-wiper u tal-washer tal-windscreen ta’ vetturi bil-mutur [3], u partikolarment l-Artikolu 5 tagħha,
Billi d-Direttiva 78/318/KEE hija waħda mid-direttivi separati tal-proċedura ta’ l-approvazzjoni tat-tip tal-KEE li kienet stabbilita bid-Direttiva 70/156/KEE; billi, konsegwentement, id-dispożiżżjonijiet stabbiliti fid-Direttiva 70/156/KEE relatati mas-sistemi, komponenti u unitajiet tekniċi separati ta’ vetturi japplikaw għal din id-Direttiva;
Billi partikolarment, l-Artikolu 3(4) u l-Artikolu 4(3) ta’ Direttiva 70/156/KEE jeħtieġu li kull Direttiva separata għandha jkollha anness magħha dokument ta’ informazzjoni li jinkorpora l-punti relevanti ta’l-Anness I ta’ dik id-Direttiva u wkoll ċertifikat ta’ approvazzjoni tat-tip ibbażat fuq l-Anness VI tagħha sabiex l-approvażżjoni tat-tip tkun tista’ tiġi komputerizzata;
Billi d-Direttiva tal-Kunsill 77/649/KEE tas-27 ta’ Settembru 1977 dwar l-approssimazzjoni tal-liġijiet ta’ l-Istati Membri rigward il-kamp viżiv tas-sewwieqa ta’ vetturi tal-mutur [4], kif emendata l-aħħar bid-Direttiva tal-Kummissjoni 90/630/KEE [5] stabbilit il-proċedura biex ikunu detrerminati l-karatteristiċi differenti ta’ vetturi li għandhom jinżammu;
Billi fid-dawl tal-progress tekniku huwa possibbli li tiġi addattata d-Direttiva 78/318/KEE sabiex iġġib l-ispeċifikazzjonijiet u l-proċeduri tat-test aktar viċin il-kondizzjonijiet attwali tal-ħidma ta’ dawn is-sistemi;
Billi l-klawsoli ta’ din id-Direttiva huma skond l-opinjoni tal-Kumitat ta’ l-Adattament għall-Progress Tekniku stabbilit bid-Direttiva 70/156/KEE,
ADDOTTAT DIN ID-DIRETTIVA:
L-Artikolu 1
Id-Direttiva 78/318/KEE għandha tiġi emendata kif ġej:
1. Fl-Artikolu 1, il-frasi fil-parentesi ‘kif definit I tad-Direttiva 70/156/KEE’ għandha tiġi sostitwita bil-frasi ‘kif definit f’L-Anness II A tad-Direttiva 70/156/KEE’’
2. L-Artikolu 2 huwa emendat kif ġej:
(a) fl-ewwel inċiż il-kliem ‘L-Annessi I sa’ V’ huma sostitwiti bi ‘bl-Annessi relevanti’;
(b) fit-tieni u t-tielet inċiżi l-kliem ‘fit-tifsira ta’ l-Artikolu 9a tad-Direttiva 70/156/KEE’ huma sostitwiti bi ‘fit-tifsira ta’ l-Artikolu 2 tad-Direttiva 70/156/KEE’.
3. L-Artikolu 3 huwa emendat kif ġej:
(a) il-paragrafu 1 huwa emendat kif ġej:
(i) fl-ewwel inċiż il-kliem ‘L-Annessi I sa’ V’ huma sostitwiti bi ‘l-Annessi relevanti’;
(ii) fit-tieni inċiż il-kliem ‘fit-tifsira ta’ l-Artikolu 9a tad-Direttiva 70/156/KEE’ huma sostitwiti bi ‘fit-tifsira ta’ l-Artikolu 2 tad-Direttiva 70/156/KEE’.
(b) fil-paragrafu 2 il-kliem ‘fit-tifsira ta’ l-Artikolu 9a tad-Direttiva 70/156/KEE’ huma sostitwiti bi ‘fit-tifsira ta’ l-Artikolu 2 tad-Direttiva 70/156/KEE’.
4. Fl-Artikolu 4, ‘2.2’ huwa sostitwit bi ‘2.1’.
5. Fl-Artikolu 5, il-kliem ‘L-Annessi I sa’ VII’ huma sostitwiti ‘bl-Annessi’;
6. Il-lista ta’ l-Annessi u l-Annessi I, II, VI u VII huma emendati skond l-Anness għal din id-Direttiva.
L-Artikolu 2
1. B’effett mill-1 ta’ Lulju 1995 l-Istati Membri ma jistgħux, għal raġunijiet relatati ma’ sistemi tal-wiper u washer tal-windscreen:
- jirrifjutaw, fir-rigward ta’ tip ta’ vettura bil-mutur jew ta’ tip ta’ sistema tal-wiper u tal-washer tal-windscreen, li jagħtu l-approvazzjoni tat-tip tal-KEE jew l-approvazzjoni tat-tip nazzjonali; jew
- jipprojbixxu r-reġistrazzjoni, l-bejgħ jew id-dħul fis-servizz ta’ vetturi, jew il-bejgħ jew id-dħul fis-servizz ta’ sistemi tal-wiper u tal-washer tal-windscreen,
jekk is-sistemi tal-wiper u tal-washer tal-windscreen jikkonformaw mal-ħtiġiet tad-Direttiva 78/318/KEE kif emendata b’din id-Direttiva.
2. B’effett mill-1 ta’ Jannar 1996 l-Istati Membri;
- ma għandhomx aktar jagħtu approvazzjoni tat-tip tal-KEE, u
- jistgħu jirrifjutaw illi jagħtu approvazzjoni tat-tip nazzjonali
għal tip ta’ vettura għal raġunijiet relatati mas-sistemi tal-wiper u tal-washer tal-windscreen’ u għal tip ta’ sistemi tal-wiper u tal-washer tal-windscreen jekk il-ħtiġiet tad-Direttiva 78/318/KEE, kif emendata b’din id-Direttiva, ma jkunux sodisfatti.
3. Minkejja l-paragrafu 2 t’hawn fuq, għall-iskopijiet ta’ partijiet ta’ tibdil, l-Istati Membri għandhom ikomplu jagħtu l-approvazzjoni tat-tip tal-KEE ta’ sistemi tal-wiper u tal-washer tal-windscreen skond il-verżjoni oriġinali tad-Direttiva 78/318/KEE, basta li dawn is-sistemi tal-washer tal-windscreen;
- huma maħsuba biex jiġu installati f’vetturi li diġa qed jintużaw, u
- jissodisfaw il-ħtiġiet ta’ dik id-Direttiva kif kienu applikabbli meta l-vetturi kienu reġistrati għall-ewwel darba.
L-Artikolu 3
1. L-Istati Membri għandhom idaħħlu fis-seħħ il-liġijiet, ir-regolamenti u dispożizzjonijiet amministrattivi neċessarji sabiex jikkonformaw ma’ din id-Direttiva qabel l-1 ta’ Lulju 1995 u għandhom minnufih jinformaw lill-Kummissjoni b’dan.
Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati b’tali referenza fil-waqt tal-pubblikazzjoni uffiċjali tagħhom. Il-proċedura għal din ir-referenza għandha tiġi addottata mill-Istati Membri.
2. L-Istati Membri għandhom jikkomunikaw lill-Kummissjoni it-test tad-dispożizzjonijiet legali susseggwentement adottati fil-qasam kopert minn din id-Direttiva.
L-Artikolu 4
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali tal- Komunitajiet Ewropej.
Magħmula fi Brussel, fis-16 ta’ Diċembru 1994.